ഉപാധികളില്ലാതെ സിപിഎമ്മിലേക്കെന്ന് കെ.പി അനില്കുമാര് ഇടത് മതേതര മൂല്യങ്ങള് ഉയര്ത്തിപ്പിടിക്കുന്ന പ്രസ്ഥാനം എന്ന നിലയില് ഇനിയുള്ള കാലം സിപിഎമ്മുമായി സഹകരിച്ച് പ്രവര്ത്തിക്കുമെന്ന് കെ.പി അനില്കുമാര്. കോണ്ഗ്രസ് വിടുന്നതായി പ്രഖ്യാപിക്കാന് വിളിച്ചുചേര്ത്ത വാര്ത്താസമ്മേളനത്തിന്റെ അവസാനത്തിലാണ് അനില്കുമാര് സിപിഎമ്മുമായി സഹകരിച്ച് പ്രവര്ത്തിക്കുമെന്ന് വ്യക്തമാക്കിയത്.ഉപാധികളൊന്നുമില്ലാതെയാണ് സിപിഎമ്മിലേക്ക് പോകുന്നത്. ഏത് ഘടകത്തിലായാലും പ്രവര്ത്തിക്കും. സംശുദ്ധമായ രാഷ്ട്രീയപ്രവര്ത്തനം നടത്താനാവണം. ആത്മാഭിമാനം ഉയര്ത്തിപ്പിടിക്കണം. അതിന് ഇന്ന് കേരളത്തില് സിപിഎമ്മുമായി ചേര്ന്ന് പ്രവര്ത്തിക്കുന്നതിനാണ് താല്പര്യപ്പെടുന്നതെന്നും അനില്കുമാര് പറഞ്ഞു. അതേസമയം മുഖ്യമന്ത്രിയുമായി സംസാരിച്ചോ എന്ന ചോദ്യത്തിന് ഞാന് ആരുമായും സംസാരിച്ചിട്ടില്ലെന്നായിരുന്നു അനില്കുമാറിന്റെ മറുപടി.നേതൃത്വത്തിന് എതിരെ വിമര്ശനങ്ങള് എണ്ണിയെണ്ണി പറഞ്ഞായിരുന്നു അനില്കുമാറിന്റെ കോണ്ഗ്രസില് നിന്നുള്ള രാജി പ്രഖ്യാപനം. പിന്നില് നിന്ന് കുത്തേറ്റ് മരിക്കാന് തയ്യാറല്ലെന്നും 43 വര്ഷത്തെ കോണ്ഗ്രസ് ബന്ധം അവസാനിപ്പിക്കുകയാണെന്നും അനില് കുമാര് പറഞ്ഞു. ആയുസ്സിന്റെ ഏതാണ്ട് മുക്കാല് ഭാഗത്തിലധികം പ്രവര്ത്തിച്ച, വിയര്പ്പും രക്തവും സംഭാവന ചെയ്തിട്ടുള്ള പ്രസ്ഥാനത്തില് നിന്ന് വിടപറയുകയാണെന്ന് അനില്കുമാര് പറഞ്ഞു. ഇന്നത്തോടുകൂടി ഇന്ത്യന് നാഷണല് കോണ്ഗ്രസുമായുള്ള എല്ലാ ബന്ധവും അവസാനിപ്പിച്ചു. കോണ്ഗ്രസ് അധ്യക്ഷ സോണിയ ഗാന്ധിക്കും കെ.പി.സി.സി.സി പ്രസിഡന്റ് കെ.സുധാകരനും രാജിക്കത്ത് മെയില് വഴി അയച്ചുവെന്നും അനില്കുമാര് പറഞ്ഞു.